ศก.เอเชียร่วงยุโรปถดถอย
เอดีบีลดคาดการณ์จีดีพีเอเชียชี้จีนไม่แกร่งพอช่วยดันภูมิภาค
8 ธ.ค. 2555

เอดีบีลดคาดการณ์จีดีพีเอเชียชี้จีนไม่แกร่งพอช่วยดันภูมิภาค
เอดีบีคาดปัจจัยลบตะวันตกแรงกว่าข่าวดีจีนอาเซียน ขณะที่เยอรมนียูโรโซน ส่งสัญญาณแผ่วถึงปีหน้า
ธนาคารเพื่อการพัฒนาแห่งเอเชีย (เอดีบี) ประกาศลดคาดการณ์การขยายตัวทางเศรษฐกิจในภูมิภาคเอเชียซึ่งไม่รวมญี่ปุ่น ลงมาอยู่ที่ระดับ 6.0% ในปีนี้ และ 6.6% ในปีหน้า จากคาดการณ์เดิมที่ 6.1% และ 6.7% ตามลำดับ เนื่องจากความต้องการบริโภคที่ลดลงทั่วโลก แม้ว่าเศรษฐกิจของจีนเพิ่งมีสัญญาณบ่งชี้ที่ดีขึ้น และเศรษฐกิจในกลุ่มประเทศอาเซียนจะเติบโตได้อย่างแข็งแกร่งก็ตาม
“วิกฤตการณ์หนี้และภาวะเศรษฐกิจที่อ่อนแอลงในยุโรป รวมถึงปัญหาหน้าผาการคลังในสหรัฐเป็นความเสี่ยงอย่างแท้จริงต่อประเทศกำลังพัฒนาในเอเชีย ในปีหน้านี้” ชางยอง รี หัวหน้านักเศรษฐศาสตร์ของเอดีบี กล่าว
เอเอฟพีระบุว่า การปรับลดครั้งล่าสุดนี้นับเป็นครั้งที่ 2 แล้วนับตั้งแต่เดือน ต.ค.ที่ผ่านมา ซึ่งลดคาดการณ์จีดีพีเอเชียในปีนี้จาก 6.9% มาอยู่ที่ 6.1% หรือระดับต่ำที่สุดนับตั้งแต่ปี 2552 ขณะที่อัตราการเติบโตในปีที่แล้วอยู่ที่ 7.2%
การปรับลดคาดการณ์ครั้งนี้ มีขึ้นหลังการวิเคราะห์ตัวเลขทางเศรษฐกิจที่ผันผวนในไตรมาส 3 ซึ่งปัจจัยลบมีน้ำหนักมากกว่าปัจจัยบวกเล็กน้อย 
“การเติบโตได้น้อยกว่าที่คาดในอินเดีย เขตเศรษฐกิจอุตสาหกรรมใหม่และเขตเศรษฐกิจขนาดใหญ่ที่สุดในเอเชียกลาง 2 แห่ง คือปัจจัยลบที่มีน้ำหนักมากกว่าการขยายตัวทางเศรษฐกิจได้อย่างรวดเร็วในบางประเทศแถบเอเชียตะวันออกเฉียงใต้” เอดีบี ระบุ
ทั้งนี้ เอดีบีคาดการณ์ว่าจีนจะยังคงเติบโตได้ที่ระดับ 7.7% ในปีนี้ และ 8.1% ในปีหน้า 
ขณะที่ 5 ประเทศเขตเศรษฐกิจใหญ่สุดในเอเชียตะวันออกเฉียงใต้ ได้แก่ อินโดนีเซีย สิงคโปร์ มาเลเซีย ไทย และฟิลิปปินส์นั้น จะยังคงเติบโตได้ตามคาดการณ์เดิมที่ 5.9% ในปีนี้ และ 5.8% ในปีหน้า 
ทว่า หากคิดเป็นสัดส่วนของ 10 ประเทศในอาเซียนทั้งหมด จะขยายตัวได้ 5.3% ในปีนี้ และ 5.5% ในปี 2556 โดยเฉพาะประเทศไทยนั้นคาดว่าจะสามารถฟื้นตัวได้อย่างแข็งแกร่งในไตรมาส 4 ปีนี้ หลังจากเพิ่งเผชิญน้ำท่วมใหญ่มาในปีที่แล้ว
ในวันเดียวกันนั้น ภาวะเศรษฐกิจในฝั่งยุโรปก็เผชิญกับทิศทางที่ย่ำแย่ลงเช่นกัน เมื่อธนาคารกลางของเยอรมนีประกาศลดคาดการณ์เศรษฐกิจในปีนี้ลงมาอยู่ที่ 0.7% จากคาดการณ์เดิมที่ 1% และยังลดแนวโน้มของปี 2556 ลงมาอยู่ที่ 0.4% จากเดิมที่ 1.6% ซึ่งบ่งชี้ว่าประเทศเศรษฐกิจใหญ่สุดอันดับ 1 ในยุโรปแห่งนี้ ไม่สามารถรอดพ้นจากผลกระทบวิกฤตการณ์หนี้สาธารณะในกลุ่มยูโรโซนไปได้ 
ก่อนหน้านี้เพียง 1 วัน ธนาคารกลางยุโรป (อีซีบี) ได้ ประกาศคงอัตราดอกเบี้ยที่ระดับต่ำสุด 0.75% ต่อไป พร้อมทั้งคาดการณ์ว่าเศรษฐกิจใน 17 ประเทศยูโรโซนจะเผชิญกับภาวะถดถอยต่อเนื่องอีก 0.4% หลังจากที่เริ่มการถดถอยในปี 2555 นี้ ที่ 0.5%